CELEX: 32015R1365
Language: el
Date: 2015-04-30 00:00:00
Title: Κατ' εξουσιοδότηση κανονισμός (ΕΕ) 2015/1365 της Επιτροπής, της 30ής Απριλίου 2015, σχετικά με το μορφότυπο διαβίβασης δεδομένων για τις δαπάνες έρευνας και ανάπτυξης (Κείμενο που παρουσιάζει ενδιαφέρον για τον ΕΟΧ)

8.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 211/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1365 ΤΗΣ ΕΠΙΤΡΟΠΉΣ
   της 30ής Απριλίου 2015
   σχετικά με το μορφότυπο διαβίβασης δεδομένων για τις δαπάνες έρευνας και ανάπτυξης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (1), και ιδίως το άρθρο 2 παράγραφος 5,
   Εκτιμώντας τα ακόλουθα:
   
               (1)
            
            
               Το ευρωπαϊκό σύστημα λογαριασμών, το οποίο θεσπίστηκε με τον κανονισμό (ΕΕ) αριθ. 549/2013 (ΕΣΛ 2010), καθιερώνει ένα σύστημα εθνικών και περιφερειακών λογαριασμών για την κάλυψη των απαιτήσεων της οικονομικής, κοινωνικής και περιφερειακής πολιτικής της Ένωσης.
            
         
               (2)
            
            
               Λόγω της σημασίας που έχει η έρευνα και ανάπτυξη για την οικονομία, αναπτύχθηκαν πρόσθετες μέθοδοι και εναρμονισμένα και συγκρίσιμα μορφότυπα για τη διαβίβαση των δεδομένων έρευνας και ανάπτυξης στο πλαίσιο του ευρωπαϊκού στατιστικού συστήματος (ΕΣΣ), που αποτελεί σύμπραξη μεταξύ της Επιτροπής (Eurostat), των εθνικών στατιστικών υπηρεσιών (ΕΣΥ) και άλλων εθνικών αρχών που είναι αρμόδιες στα κράτη μέλη για την ανάπτυξη, την παραγωγή και τη διάδοση ευρωπαϊκών στατιστικών.
            
         
               (3)
            
            
               Οι μεθοδολογικοί κανόνες που προβλέπονται στο παράρτημα A του κανονισμού (ΕΕ) αριθ. 549/2013 θα εφαρμόζονται κατά την καταγραφή των δαπανών έρευνας και ανάπτυξης ως δημιουργία ακαθάριστου πάγιου κεφαλαίου.
            
         
               (4)
            
            
               Το πρόγραμμα διαβίβασης του ΕΣΛ 2010 περιλαμβάνει ετήσια ενημέρωση σχετικά με τα πάγια στοιχεία ενεργητικού και τον ακαθάριστο σχηματισμό πάγιου κεφαλαίου σε αυτά τα περιουσιακά στοιχεία. Είναι αναγκαίο αξιόπιστα και συγκρίσιμα δεδομένα να διαβιβάζονται από τα κράτη μέλη στην Επιτροπή με συγκεκριμένο μορφότυπο, προκειμένου να εξασφαλίζεται υψηλό επίπεδο ποιότητας των εθνικών λογαριασμών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Στον παρόντα κανονισμό καθορίζεται το μορφότυπο με το οποίο πρέπει να διαβιβάζουν τα κράτη μέλη στην Επιτροπή (Eurostat) τα δεδομένα των εθνικών λογαριασμών για τις δαπάνες έρευνας και ανάπτυξης, ούτως ώστε να διασφαλίζεται η αξιοπιστία και η συγκρισιμότητα των εν λόγω δεδομένων.
   Άρθρο 2
   Μορφότυπο διαβίβασης δεδομένων
   Τα κράτη μέλη, όταν διαβιβάζουν στην Επιτροπή (Eurostat) τα δεδομένα για τις δαπάνες έρευνας και ανάπτυξης για το σύνολο της οικονομίας, τηρούν το εξής μορφότυπο:
   
               α)
            
            
               AN. 1171 g, ακαθάριστα περιουσιακά στοιχεία έρευνας και ανάπτυξης·
            
         
               β)
            
            
               AN. 1171 n, καθαρά περιουσιακά στοιχεία έρευνας και ανάπτυξης·
            
         
               γ)
            
            
               P. 51 g, AN. 1171, δημιουργία ακαθάριστου πάγιου κεφαλαίου στην έρευνα και την ανάπτυξη.
            
         Άρθρο 3
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται για τα δεδομένα που πρέπει να διαβιβάζονται από την 1η Αυγούστου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 26.6.2013, σ. 1.